
Text rozhodnutia
Súd: Krajský súd Bratislava Spisová značka: 4Sa/114/2020 Identifikačné číslo súdneho spisu: 1020201652 Dátum vydania rozhodnutia: 20. 01. 2021 Meno a priezvisko sudcu, VSÚ: Mgr. Mgr. Miriam Plavčáková ECLI: ECLI:SK:KSBA:2021:1020201652.1 Uznesenie Krajský súd v Bratislave, v právnej veci žalobcu: U. C., narodený XX.XX.XXXX, trvale bytom S. nad F., proti žalovanému: Sociálna poisťovňa, ústredie, so sídlom ul. 29. augusta č. 8-10, Bratislava, o preskúmanie zákonnosti rozhodnutia posudkového lekára a rozhodnutia o invalidite, takto r o z h o d o l : Súd vec postupuje Krajskému súdu v Nitre. o d ô v o d n e n i e : 1. Žalobou, doručenou súdu dňa 27.11.2020, sa žalobca proti žalovanému domáhal preskúmania zákonnosti rozhodnutia posudkového lekára a rozhodnutia o invalidite. 2. Podľa § 6 ods. 2 písm. c) SSP, správne súdy rozhodujú v konaniach o správnych žalobách v sociálnych veciach. 3. Podľa § 10 SSP, na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. 4. Podľa § 13 ods. 1 SSP, miestne príslušným je krajský súd, v ktorého obvode má sídlo orgán verejnej správy, ktorý rozhodol v prvom stupni, ak tento zákon neustanovuje inak. 5. Podľa § 13 ods. 3 SSP, v konaní o správnej žalobe proti rozhodnutiam o poskytovaní právnej pomoci podľa osobitného predpisu, v konaniach podľa § 6 ods. 2 písm. c/ a d/ a na konanie o vykonateľnosti rozhodnutí cudzích orgánov verejnej správy je miestne príslušný krajský súd, v ktorého obvode má žalobca adresu trvalého pobytu, miesto podnikania alebo sídlo; ak takého súdu niet a žalobcom je fyzická osoba, je miestne príslušný krajský súd, v ktorého obvode sa fyzická osoba zdržuje. 6. Podľa § 18 ods. 2 prvá veta SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. 7. Podľa § 199 ods. 1 písm. a) SSP, sociálnymi vecami sa na účely tohto zákona rozumie rozhodovanie Sociálnej poisťovne. 8. Podľa § 5 zákona č. 253/1998 Z.z. o hlásení pobytu občanov Slovenskej republiky a registri obyvateľov Slovenskej republiky, občan, ktorému bol trvalý pobyt zrušený podľa § 7 ods. 1 písm. d) až g) a ktorý sa nemôže prihlásiť na trvalý pobyt podľa § 3 alebo 4, sa môže prihlásiť na trvalý pobyt v ohlasovni v mieste, kde sa zdržiava. V takom prípade občan predkladá iba doklad podľa § 3 ods. 8 písm. a), ak ho nemá, doklad podľa § 3 ods. 8 písm. b) a ako miesto trvalého pobytu sa uvedie iba obec pobytu. Adresa sídla obecného úradu tejto obce je adresou takého občana na účely doručovania písomností od orgánov verejnej správy a iných štátnych orgánov a na účely zápisu do zoznamu voličov. Obec je povinná spôsobom v mieste obvyklým, najmä oznámením na úradnej tabuli, upozorniť prihláseného občana, že mu bola alebo že mu má byť doručená písomnosť. 9. Správny súd po preskúmaní procesných podmienok zistil, že v predmetnej právnej veci je na prejednanie a rozhodnutie vecne príslušný krajský súd. Tunajší súd však nie je miestne príslušný na konanie o podanej správnej žalobe. 10. Podľa ustanovenia § 13 ods. 3 SSP je na konanie o správnej žalobe v sociálnych veciach miestne príslušný krajský súd, v ktorého obvode má žalobca adresu trvalého pobytu. Žalobca má adresu trvalého pobytu v obci S. nad F., ktorá sa nachádza v územnom obvode Krajského súdu v Nitre. 11. Pretože Krajský súd v Nitre je podľa § 13 ods. 3 SSP miestne príslušný na prejednanie a rozhodnutie veci, správny súd podľa § 18 ods. 2 SSP rozhodol o postúpení veci tomuto súdu s tým, že celý spis bude Krajskému súdu v Nitre zaslaný po právoplatnosti tohto uznesenia. Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. d) SSP).

